Javna agencija za knjigo Republike Slovenije (JAK), Metelkova 2b, 1000 Ljubljana, na podlagi Zakona o Javni agenciji za knjigo Republike Slovenije (Uradni list RS, št. 112/2007, 40/2012 in 63/2013), Zakona o uresničevanju javnega interesa v kulturi (Uradni list RS, št. 77/07-UPB, 56/08, 4/10, 20/11 in 111/13), Pravilnika o izvedbi postopkov javnega poziva in javnega razpisa s področja knjige (Uradni list RS, št. 107/15) ter Pravilnika o strokovnih komisijah Javne agencije za knjigo Republike Slovenije (Uradni list RS, št. 19/09 in 10/14) objavlja

**Javni razpis za sofinanciranje kulturnih projektov na področju elektronskega založništva za leto 2016**

(v nadaljevanju: JR8–E–ZALOŽNIŠTVO–2016)

1. **Naziv in sedež naročnika**

Javna agencija za knjigo Republike Slovenije, Metelkova 2b, 1000 Ljubljana.

1. **Predmet in cilji javnega razpisa**

Predmet javnega razpisa je:

* **področje a)** sofinanciranje kulturnih projektov na področju elektronskega založništva, in sicer izdelave kakovostnih elektronskih knjig v slovenskem jeziku,
* **področje b)** sofinanciranje kulturnih projektov, ki so pomembni za razvoj in uveljavljanje literarne ustvarjalnosti v spletnih medijih.

JAK bo kulturne projekte na področju elektronskega založništva v letu 2016 podprla v skladu z naslednjimi dolgoročnimi cilji:

* pospeševanje nastajanja kakovostnih in žanrsko raznolikih elektronskih knjig v slovenskem jeziku,
* pospeševanje nastajanja kakovostnih literarnih vsebin v slovenskem jeziku v spletnih medijih,
* večanje dostopnosti elektronskih knjig v slovenščini,
* večanje dostopnosti kakovostne literarne produkcije v spletnih medijih,
* uveljavljanje in promocija literarne ustvarjalnosti v spletnih medijih,
* podpora razvoju elektronskega založništva ter delovanju slovenskih elektronskih knjigarn in knjižnic.

1. **Obdobje sofinanciranja, okvirna vrednost javnega razpisa, izvedba postopkov sofinanciranja, obdobje za porabo sredstev ter sprememba ali prekinitev sofinanciranja**

Okvirna vrednost razpoložljivih sredstev za izvedbo javnega razpisa znaša 30.000 EUR, od tega predvidoma 10.000 EUR za področje a. ter 20.000 EUR za področje b.

Financirani kulturni projekti morajo biti javno dostopni najkasneje do 30. januarja 2017.

Na tem javnem razpisu izbrani prijavitelji bodo dodeljena sredstva prejeli za sofinanciranje kulturnega projekta, izvedenega v letu 2016. Sredstva, dodeljena v okviru tega razpisa, morajo biti porabljena v letu 2016 oz. v plačilnih rokih, kot jih bo določal veljavni zakon o izvrševanju proračuna Republike Slovenije ter pogodba o sofinanciranju.

JAK si pridržuje pravico, da ne razdeli vseh okvirno določenih sredstev tega javnega razpisa.

JAK bo v prvi fazi izvedbe tega javnega razpisa preverila izpolnjevanje razpisnih pogojev prijaviteljev, v drugi fazi bo pristojna strokovna komisija vloge prijaviteljev ovrednotila po razpisnih kriterijih, nato bo JAK izdala odločbe o sofinanciranju za leto 2016 ter o višini dodeljenih sredstev za kulturne projekte, sprejete v sofinanciranje.

Če JAK na podlagi rednega ali izrednega nadzora sofinanciranega kulturnega projekta ugotovi, da izbrani kulturni projekt v celoti ali delno ni bil izveden, da je bila izvedba kulturnega projekta neskladna s prijavno vlogo ali pogodbo, pomanjkljiva ali na neustrezni ravni, da se dejanski stroški kulturnega projekta razlikujejo od navedenih v prijavni dokumentaciji oziroma sklenjeni pogodbi o sofinanciranju kulturnega projekta, ali da prijavitelj ni upošteval v pogodbi določenih drugih obveznosti, lahko JAK zahteva delno ali celotno vračilo že izplačanih sredstev z zakonitimi obrestmi, pri čemer lahko prekine sofinanciranje na tem javnem razpisu izbranega kulturnega projekta.

Če se v času izvedbe postopkov tega javnega razpisa obseg sredstev, ki je v državnem proračunu namenjen za sofinanciranje JAK, zmanjša do takšne mere, da ne zagotavlja izpolnitve ciljev razpisa, lahko JAK postopek razpisa ustavi, v primeru že izdanih odločb izda nadomestne odločbe, s katerimi ustrezno spremeni odločitev o sofinanciranju kulturnih projektov oziroma spremeni ali prekine že sklenjene pogodbe o sofinanciranju kulturnih projektov.

Vsa tveganja pri izvajanju kulturnega projekta pred izdajo odločbe in podpisom pogodbe o sofinanciranju izbranega kulturnega projekta nosi njegov izvajalec.

1. **Višina sofinanciranja in upravičeni stroški**

Višina sofinanciranja:

***Področje a):*** JAK bo izbranim izvajalcem kulturnega projekta sofinancirala upravičene stroške kulturnega projekta, pri čemer je najvišji znesek sofinanciranja za posamično elektronsko knjigo 75 EUR, pri zahtevnih pretvorbah (slikovno in grafično gradivo, animacije ipd.) pa največ 175 EUR. Najnižji znesek sofinanciranja kulturnega projekta, ki vključuje izdelavo šestih (6) elektronskih knjig, je 450 EUR.

***Področje b):*** JAK bo izbranim izvajalcem kulturnega projekta sofinancirala upravičene stroške kulturnega projekta, pri čemer je najvišji znesek sofinanciranja 8.000 EUR.

Prijava mora vključevati načrtovano finančno konstrukcijo kulturnega projekta prijavitelja, ki prikazuje vse prihodke in odhodke, nujno potrebne za izvedbo prijavljenega kulturnega projekta. Predstavljena finančna konstrukcija mora biti dovolj podrobna, da omogoča identifikacijo, spremljavo in nadzor prijavljenega kulturnega projekta, ter uravnotežena.

Upravičeni stroški kulturnega projekta so stroški, nastali pri aktivnostih, ki so povezane s projektom, sprejetim v sofinanciranje, so v skladu s predmetom in namenom razpisa, opredeljeni v prijavi prijavitelja, skladni z načeli dobrega finančnega poslovanja, zlasti glede cenovne primernosti in stroškovne učinkovitosti, dejansko nastali, so prepoznavni in preverljivi, podprti z izvirnimi verodostojnimi dokazili ter niso in ne bodo financirani iz drugih virov.

Donacije, druge nefinančne prihodke in nefinančne vložke soorganizatorjev, ki povečujejo skupno vrednost kulturnega projekta, je potrebno napovedati v prijavi.

Kot upravičeni stroški se priznajo vrednosti stroškov, izkazane na računu, vendar brez obračunanega davka na dodano vrednost (DDV). Upošteva se neto vrednost računa, razen v primeru, ko prijavitelj ne more odbiti celotnega DDV. V tem primeru se kot strošek prizna tudi del DDV, ki si ga prijavitelj ne more povrniti (Zakon o davku na dodano vrednost, Uradni list RS, št. 10/2010-UPB2, 85/2010).

JAK sofinancira le upravičene stroške, ki so nastali od 1. 1. 2016 dalje.

Če bo JAK ugotovila, da je upravičenec prejel sredstva ali pa so mu bila odobrena za isti namen tudi iz drugih virov, se lahko pogodba o sofinanciranju razdre, JAK pa lahko od prijavitelja zahteva povrnitev vseh neupravičeno prejetih sredstev s pripadajočimi obrestmi od dneva nakazila do dneva vračila sredstev (velja načelo prepovedi dvojnega financiranja istega stroška).

Finančna uravnoteženost kulturnega projekta pomeni:

* uravnoteženost upravičenih stroškov z obsegom in vsebino kulturnega projekta (zlasti glede cenovne primernosti in stroškovne učinkovitosti),
* da so prihodki enaki odhodkom.

Če JAK v fazi nadzora ugotovi, da stroški kulturnega projekta niso uravnoteženi glede cenovne primernosti in stroškovne učinkovitosti, lahko zahteva vračilo sredstev.

Upravičeni stroški:

Med upravičene stroške na obeh razpisnih področjih sodijo stroški, neposredno in dokazljivo povezani z izvedbo prijavljenega kulturnega projekta, vključno s stroški storitev, odkupa avtorskih pravic in stroški dela.

Kot upravičeni stroški se priznajo vrednosti stroškov, izkazane na računu ali drugi ustrezni računovodski listini, vendar brez obračunanega davka na dodano vrednost (DDV). Upošteva se neto vrednost računa, razen v primeru, ko prijavitelj ne more odbiti celotnega DDV. V tem primeru se kot strošek prizna tudi del DDV, ki si ga prijavitelj ne more povrniti (Zakon o davku na dodano vrednost, Uradni list RS, št. 10/2010-UPB2, 85/2010).

JAK sofinancira le upravičene stroške, ki so nastali od 1. januarja 2016 dalje.

Med upravičene stroške na področju a) ne sodijo nakup osnovne in programske opreme ter stroški vzpostavitve ali vzdrževanja spletnih strani z elektronskimi knjigami.

Med upravičene stroške na področju b) ne sodi nakup osnovne in programske opreme.

Za tiste stroške, ki so predmet sofinanciranja in jih prijavitelj pri JAK uveljavlja kot upravičene stroške, prijavitelj ne sme prejeti sredstev drugih javnih financerjev (velja prepoved dvojnega financiranja).

Tveganje glede izvajanja projekta pred datumom izdaje končne odločbe o sofinanciranju nosi prijavitelj.

1. **Pogoji za sodelovanje na javnem razpisu**

5.1. Pogoji za sodelovanje na področju a)

Prijavitelji na javnem razpisu na področju a) morajo izpolnjevati naslednje pogoje:

* da so registrirani za opravljanje kulturne ali založniške dejavnosti na področju Republike Slovenije in/ali v zamejstvu,
* da imajo poravnane pogodbene obveznosti do JAK,
* da prijavitelji za tiste stroške, ki so predmet sofinanciranja in jih pri JAK uveljavljajo kot upravičene stroške, niso prejeli sredstev drugih javnih financerjev,
* da se z istim kulturnim projektom na javni razpis prijavljajo samo enkrat,
* da za isti kulturni projekt na javni razpis poda vlogo le en prijavitelj,
* da prijavljajo kulturni projekt izdelave elektronskih knjig za leto 2016, ki vključuje skupno najmanj šest (6) naslovov knjižnih del izvirnih in prevodnih leposlovnih in humanističnih knjižnih del za otroke, mladino in odrasle, in upoštevajo opredelitev področja iz točke 2 javnega razpisa;
* da imajo pridobljene in urejene avtorske pravice za izdajo elektronskih knjig, vključenih v prijavljeni kulturni projekt;
* da prijavljena knjižna dela v trenutku objave razpisa še niso javno dostopna v elektronski obliki,
* da je zaprošeni najnižji znesek sofinanciranja upravičenih stroškov izdelave elektronskih knjig 450 EUR na prijavljeni kulturni projekt, pri čemer je lahko najvišji znesek sofinanciranja za izdelavo posamične elektronske knjige znotraj prijavljenega projekta 75 EUR oz. 175 EUR,
* da prijavitelj zagotavlja javno dostopnost sofinanciranih elektronskih knjig najkasneje od 30. januarja 2017 dalje,
* da prijavitelj zagotavlja izdelavo elektronskih knjig, vključenih v prijavljeni kulturni projekt, v epub formatu in drugih uveljavljenih formatih za objavo in zagotavljanje dostopnosti e-knjig,
* prijavljeni kulturni projekt mora biti finančno uravnotežen, kar pomeni, da morajo biti prihodki in odhodki prijavljenega kulturnega projekta enaki.

Za sredstva na javnem razpisu prijavitelji **ne morejo kandidirati** s knjižnimi deli, ki jih je JAK sofinancirala iz naslova razpisov za sofinanciranje znanstvenih monografij na področju znanstvenega tiska.

5.2. Pogoji za sodelovanje na področju b)

Prijavitelji na javnem razpisu na področju b.) morajo izpolnjevati naslednje posebne pogoje:

* da so registrirani za opravljanje kulturne ali založniške dejavnosti na področju Republike Slovenije in/ali v zamejstvu,
* da imajo poravnane pogodbene obveznosti do JAK,
* da prijavitelji za tiste stroške, ki so predmet sofinanciranja in jih pri JAK uveljavljajo kot upravičene stroške, niso prejeli sredstev drugih javnih financerjev,
* da se z istim kulturnim projektom na javni razpis prijavljajo samo enkrat,
* da za isti kulturni projekt na javni razpis poda vlogo le en prijavitelj,
* da prijavljajo kulturni projekt, ki na letni ravni vključuje javno dostopnost avtorskih del vsaj desetih avtorjev s področja leposlovja in literarne kritike, in upoštevajo opredelitev področja iz točke 2 javnega razpisa;
* da imajo pridobljene in urejene avtorske pravice za objavo literarnih vsebin;
* da je zaprošeni najnižji znesek sofinanciranja upravičenih stroškov kulturnega projekta 4.000 EUR in najvišji 8.000 EUR;
* da prijavitelj zagotavlja javno dostopnost kulturnega projekta v spletnem mediju najmanj še 6 mesecev po izteku obdobja financiranja;
* prijavljeni kulturni projekt mora biti finančno uravnotežen, kar pomeni, da morajo biti prihodki in odhodki prijavljenega kulturnega projekta enaki.

1. **Kriteriji za ocenjevanje prijav**

Področje a):

|  |  |  |
| --- | --- | --- |
|  | **Razpisni kriteriji** | **Možno št. točk** |
| 1. | Reference prijavitelja | 10 |
| 2. | Kvaliteta knjižnih del (npr. strokovne in kritiške ocene, prejete nagrade in nominacije za nagrade…) | 20 |
| 3. | Javna dostopnost elektronskih knjig (načrt promocije in distribucije elektronskih knjig, prodajna cena elektronskih knjig) | 10 |
|  | **Skupno število točk** | **40** |

Področje b):

|  |  |  |
| --- | --- | --- |
|  | **Razpisni kriteriji** | **Možno št. točk** |
| 1. | Reference izdajatelja spletnega medija | 10 |
| 2. | Kvaliteta literarnih vsebin (uredniški koncept, sodelujoči avtorji, kakovost predstavitve v spletnem mediju) | 20 |
| 3. | Obiskanost spletnega medija – število dnevnih obiskov ter prispevek kulturnega projekta k uveljavljanju in promociji literarne ustvarjalnosti v spletnih medijih | 10 |
|  | **Skupno število točk** | **40** |

1. **Uporaba kriterijev in povzetek načina ocenjevanja vlog**

Izbrani bodo projekti, ki bodo v postopku izbire po kriterijih javnega razpisa ocenjeni najvišje.

Kriteriji javnega razpisa so ovrednoteni s točkami, pri čemer je pri posameznem kriteriju navedena najvišja možna višina doseženih točk. Najvišje možno število prejetih točk za projekt je 40 točk, financiran pa je lahko projekt, ki zbere najmanj 32 točk. Višina odobrenih sredstev za projekt je odvisna od kvalitete, obsega in zahtevnosti projekta ter sredstev, ki so namenjena razpisu. Višina odobrenih sredstev ni neposredno povezana s seštevkom točk (točke se ne prevajajo v znesek).

1. **Razpisni rok in način oddaje vlog**

Vloga mora biti izpolnjena na predpisanih razpisnih obrazcih in mora vsebovati vse obvezne priloge in podatke, določene v razpisni dokumentaciji.

Dokumentacija javnega razpisa je na voljo na spletni strani JAK [www.jakrs.si](http://www.jakrs.si). Dokumentacijo javnega razpisa lahko zainteresirani v roku javnega razpisa dvignejo v glavni pisarni JAK vsak delovnik med 10. in 12. uro.

Prijava je vložena pravočasno, če jo JAK prejme, preden se izteče rok za vložitev prijav. Če se prijava pošlje priporočeno po pošti, se za dan, ko JAK prejme prijavo, šteje dan oddaje na pošto. Enako velja za elektronsko prijavo, ki jo mora JAK prejeti, preden se izteče rok za vložitev prijav.

Prijavitelji morajo v celoti izpolnjeno vlogo v predpisanem roku poslati s priporočeno pošto ali jo oddati osebno vsak delavnik med 10. in 12. uro na naslov: Javna agencija za knjigo RS, Metelkova 2b, 1000 Ljubljana.

Vlogo je treba oddati v zaprti kuverti in na sprednjo stran kuverte napisati »NE ODPIRAJ – VLOGA NA JAVNI RAZPIS JR8-E-ZALOŽNIŠTVO-2016« ter **obvezno dopisati področje, na katerega se prijavitelj prijavlja** (področje a, področje b). Na hrbtni strani kuverte je obvezna navedba uradnega naziva in naslova prijavitelja.

Hkrati mora prijavitelj najkasneje tega dne prijavna obrazca OBR1 in OBR2 poslati po elektronski pošti na naslov: knjige.projektni@jakrs.si v tekstovnem dokumentu (npr. Word, Open Office), zadeva/subject elektronskega sporočila pa naj vsebuje naziv prijavitelja ter področja.

Za popolno se šteje vloga, ki je do izteka roka razpisa vložena v pisni obliki in poslana po elektronski pošti.

**Prijavitelj, ki se prijavlja na več področij javnega razpisa, mora** **vlogo za posamično področje razpisa poslati v svoji, ločeni kuverti in za vsako področje razpisa posebej izpolniti ustrezen obrazec.**

Rok za zbiranje prijav prične teči na dan objave javnega razpisa v Uradnem listu RS in na spletni strani JAK dne **20. 5. 2016** ter traja doizteka zadnjega dne roka za oddajo vlog, ki je **20. 6. 2016.**

1. **Plačilo tarife ob prijavi na javni razpis**

Prijavitelji so skladno z določbami Tarife o izvajanju storitev Javne agencije za knjigo RS (Uradni list RS, št. 4/13 in 50/14) ob prijavi dolžni k vlogi priložiti potrdilo o plačilu tarife v višini 25 EUR. Če potrdilo ne bo priloženo, bo prijavitelj pozvan k dopolnitvi. Če po preteku roka za dopolnitev JAK ne bo prejela ustreznega potrdila, bo vloga zavržena kot nepopolna.

1. **Način obravnavanja vlog in odločanje o izboru**

Vloge, ki ne bodo izpolnjene v celoti, na originalnih, datiranih, žigosanih in podpisanih prijavnih obrazcih in ki ne bodo v celoti oddane tako v elektronski kot v fizični obliki oz. ne bodo izpolnjene v skladu z zahtevami dokumentacije tega javnega razpisa, se bodo štele kot nepopolne.

JAK bo prijavitelje, katerih vloge bodo formalno nepopolne, pozvala, da jih dopolnijo v roku petih (5) dni po prejetju poziva k dopolnitvi. Če prijavitelji ne bodo dopolnili formalno nepopolnih vlog v zahtevanem roku, bodo vloge s sklepom o zavrženju izločene iz nadaljnje obravnave.

Za prepozne bodo štele vloge, ki ne bodo oddane priporočeno po pošti in po elektronski pošti do vključno 20. 6. 2016 oz. do tega dne ne bodo v poslovnem času oddane v glavni pisarni JAK. Nepravočasne vloge bodo izločene iz nadaljnje obravnave s sklepom o zavrženju.

Prijavitelji, ki ne bodo izpolnjevali predhodno navedenih pogojev za posamezno razpisno področje, bodo kot neupravičene osebe izločeni iz nadaljnje obravnave s sklepom o zavrženju.

Oddaja vloge pomeni, da se predlagatelj strinja z vsemi pogoji in kriteriji javnega razpisa.

Pravočasne vloge in popolne vloge upravičenih oseb bodo predložene v obravnavo pristojni strokovni komisiji JAK.

O dodelitvi sredstev bo na podlagi poročila pristojne strokovne komisije JAK odločil direktor JAK z odločbo o sofinanciranju posameznega kulturnega projekta.

Odpiranje vlog bo potekalo na JAK, Metelkova 2b, 1000 Ljubljana.

1. **Dokumentacija javnega razpisa**

Dokumentacija javnega razpisa obsega:

* besedilo javnega razpisa JR8–E-ZALOŽNIŠTVO-2016,
* prijavni obrazec za posamezno področje razpisa:
* **področje a),**
* **področje b).**

Prijavitelji morajo predložiti v celoti izpolnjeno naslednjo dokumentacijo razpisa:

* **področje a)**
* prijavni obrazec OBR1–E–ZALOŽNIŠTVO–PODROČJE A Predstavitev projekta z izjavami prijavitelja,
* prijavni obrazec OBR2–E-ZALOŽNIŠTVO–PODROČJE A Finančna konstrukcija projekta,
* dokazilo o plačilu tarife JAK, skladno s Tarifo za izvajanje storitev Javne agencije za knjigo Republike Slovenije (UL RS, št. 4/13 in 50/14).
* **področje b)**
* prijavni obrazec OBR1–E–ZALOŽNIŠTVO–PODROČJE B Predstavitev projekta z izjavami prijavitelja,
* prijavni obrazec OBR2–E–ZALOŽNIŠTVO–PODROČJE B Finančna konstrukcija projekta,
* dokazilo o plačilu tarife JAK, skladno s Tarifo za izvajanje storitev Javne agencije za knjigo Republike Slovenije (UL RS, št. 4/13 in 50/14).

1. **Dodatne informacije**

Dodatne informacije so na voljo na spletni strani JAK [www.jakrs.si](http://www.jakrs.si), na elektronskem naslovu [gp.jakrs@jakrs.si](mailto:gp.jakrs@jakrs.si) oz. pri strokovni svetovalki JAK vsak dan med 10. in 12. uro:

Vlasta Vičič, tel: 01 369 58 26, vlasta.vicic@jakrs.si

**Aleš Novak**

Direktor Javne agencije za knjigo RS